Wembley Stadium

**Wembley Stadium** on jalkapallostadion Lontoossa Englannissa. Wembleyllä on ollut paljon muutakin toimintaa. Se toimi vuoden 1948 kesäolympialaisten päänäyttämönä, siellä on järjestetty rock-konsertteja, pelattu rugbya, nyrkkeilty ja ajettu speedwaytä. Englannin maajoukkue pelaa siellä kotipelinsä. Lisäksi Wembleyllä on pelattu FA Cupin ja Liigacupin finaaleja, eri Euroopan cupien finaaleja ja vuoden 1966 jalkapallon maailmanmestaruuskilpailujen sekä vuoden 1996 jalkapallon Euroopan-mestaruuskilpailujen finaali. Myös 2020 jalkapallon Euroopan-mestaruuskilpailujen (vuonna 2021) pelejä pelattiin Wembleyllä, mukaan lukien välierät sekä loppuottelu. Wembley toimi myös Tottenham Hotspursin kotikenttänä vuosina 2017–2019, kun sen oma stadion rakennettiin uudestaan.

Alkuperäinen stadion, niin sanottu vanha Wembley, suljettiin vuoden 2000 lopussa. Se purettiin kokonaan ja sen paikalle rakennettiin täysin uusi areena. Monista kunnostuksista huolimatta vanhan Wembleyn perusrakenteet olivat pysyneet samana vuodesta 1924. Vanhalla Wembleyllä oli istumapaikkoja 76&nbsp;000, uudella Wembleyllä 90&nbsp;000. Uuden Wembleyn ensimmäinen ottelu oli Englanti–Brasilia-maaottelu, joka päättyi tasan 1–1.

## Historia
Jo vuonna 1889 Metropolitan Railway -yhtiön puheenjohtaja Sir Edward Watkin suunnitteli Wembleyn alueelle stadionia, mutta suunnitelma ei toteutunut. Ensimmäisen maailmansodan jälkeen hallitus alkoi suunnitella brittiläisen imperiumin suurnäyttelyä. Alueeksi valittiin Wembleyn alue, ja tilaisuutta varten rakennettiin stadion. Stadionin alkuperäinen nimi oli The Empire Stadium, mutta myöhemmin sitä on alettu kutsua Wembleyksi. Stadionin pääportin molemmin puolin rakennettiin matalat tornit eli niin sanotut kaksoistornit, joista tuli Wembleyn symbolit. Wembley avattiin 23. huhtikuuta 1923 ja ensimmäinen tapahtuma oli vuoden 1923 FA Cupin loppuottelu Bolton Wanderers vastaan West Ham United (päättyi 2–0). Wembleyn ensimmäisen maalin teki David Jack. Arviolta 200&nbsp;000 ihmistä oli ahtautunut katsomaan peliä stadionille, joka oli rakennettu 125&nbsp;000 ihmistä varten. Eräs poliisi ratsasti ennen ottelua valkoisella hevosella ympäri kenttää ja kehotti ihmisiä pysymään kentän viivojen ulkopuolella. Tämän vuoksi englantilaiset tuntevat kyseisen loppuottelun nimellä *The White Horse final*. Vanhan stadionin viimeiseksi peliksi jäi MM-karsintaottelu Englanti–Saksa, joka pelattiin 7. lokakuuta 2000. Katsojia oli 80&nbsp;000. Saksa voitti ottelun 1–0. Wembleyn viimeisen maalin teki Dietmar Hamann.

Stadionin uusimisen sai tehtäväkseen australialainen Multiplex. Rakennustyöt alkoivat syyskuussa 2002. Rakennustöissä oli viivästyksiä ja taloudellisia takaiskuja. Stadionin piti valmistua 2005, mutta se avattiin vasta maaliskuussa 2007.

## Kuvia

File:The old Wembley Stadium.jpg|Vanha Wembley
File:Wembley Stadium Twin Towers.jpg|Vanhan Wembleyn kaksoistornit.
File:Wembley Stadium interior 1956.jpg|Vanha Wembley vuonna 1956.
File:NewWembleyBuild.jpg|Uuden Wembleyn rakennustyö meneillään tammikuussa 2006.
File:Wembley Stadium interior.jpg|Uusi Wembley sisältä.
File:Cmglee London Wembley aerial.jpg|Ilmakuva stadionista.


## Lähteet

## Aiheesta muualla

* Wembley Stadium